**Janne Petteri Lahti (nyk. Sonck)** (s. 20. heinäkuuta 1982 Riihimäki) on suomalainen entinen jääkiekkoilija ja maailmanmestari, pelipaikaltaan oikea laitahyökkääjä. Hän pelasi urallaan SM-liigassa yhteensä 689 runkosarjaottelua tehopistein 179+149=328 ja 93 pudotuspeliottelua tehopistein 32+22=54. Lahti palkittiin kauden 2010–2011 päätteeksi SM-liigan maalipörssin voittajana Aarne Honkavaara -palkinnolla. Hän voitti Suomen-mestaruuden Hämeenlinnan Pallokerhossa vuonna 2006. Lahti pelasi urallaan myös yhden kauden sekä KHL:ssä että AHL:ssä. Lahti kuului myös Suomen vuoden 2011 maailmanmestarijoukkueeseen.

Ura
---

### Seuraura

#### SM-liigaura HPK:ssa 2001–2007

Lahti on Riihimäen Kiekko-Nikkareiden kasvatti. Hän siirtyi juniorina sittemmin Hämeenlinnan Pallokerhoon, jonka kanssa Lahti teki kolmivuotisen SM-liigasopimuksen elokuussa 2001. Kausi 2001–2002 oli hänen tulokaskautensa SM-liigassa ja toi Lahdelle 36 runkosarja- ja neljässä playoff-ottelussa yhden maalin. Hän teki liigauransa avausmaaliksi jääneen osumansa 8. tammikuuta 2002 vieraissa Rauman Lukkoa vastaan. Lahti voitti kauden päätteeksi SM-pronssia. Hän pelasi ison osan kaudestaan vielä myös HPK:n A-nuorissa, joiden paras maalintekijä ja toiseksi paras pistemies Lahti oli tehoilla 22+11=33. Hän sijoittui A-nuorten SM-liigan maalipörssissä kuudenneksi.

Kaudella 2002–2003 Lahti pelasi HPK:n liigajoukkueessa 17 runkosarja- ja yhden pudotuspeliottelun tehden yhden maalin. Hän voitti keväällä 2003 SM-pronssia, mutta pelasi suurimman osan kaudestaan A-nuorissa. Lahti kuului siellä sarjapaikkansa säilyttäneen HPK:n sankareihin voitettuaan kevään 2003 karsintasarjan piste- ja maalipörssin tehoilla 19+11=30. Hän vakiinnutti paikkansa HPK:n SM-liigajoukkueessa kaudella 2003–2004, jolloin Lahti teki 43 runkosarjaottelussa tehot 14+6=20. Monet luulivat hänen jääneen "ikuiseksi lupaukseksi", mutta lopulta Lahti otti paikan "Kerhon" ykkösketjun laidalta. Hän oli joukkueen toiseksi paras maalintekijä Tony Virran jälkeen. Huhtikuussa 2004 Lahti teki jatkosopimuksen HPK:n kanssa.

Lupaavan edelliskauden jälkeen Lahti ei vastannut häneen kohdistuneita odotuksia kaudella 2004–2005, joka toi runkosarjassa 15 tehopistettä. Lahti kävi kauden aikana myös neljän ottelun mittaisella lainalla Mestis-joukkue Järvenpään Haukoissa. Kausi 2005–2006 toi hänelle runkosarjassa 22 tehopistettä, mutta kevään 2006 pudotuspeleissä Lahti kuului HPK:n parhaimmistoon ja teki yhdeksän pistettä. Hän oli viidellä osumallaan joukkueen paras maalintekijä Jyrki Louhen ja Jukka-Pekka Laamasen kanssa. Lahti voitti kauden päätteeksi Suomen-mestaruuden. Hän teki vuoden mittaisen jatkosopimuksen huhtikuussa 2006.

Kaudella 2006–2007 Lahti teki lopullisen läpimurtonsa SM-liigan eliittiin. Hän teki 56 runkosarjaottelussa 20 maalia, joilla Lahti voitti HPK:n sisäisen maalipörssin. Kevään 2007 pudotuspeleissä hän oli tehoilla 8+1=9 joukkueen paras pistemies sekä koko SM-liigan paras maalintekijä. Lahti voitti kauden päätteeksi SM-pronssia. Huhtikuussa 2007 hän teki kaksivuotisen sopimuksen Jokereiden kanssa, mutta NHL-varaamaton Lahti teki jo toukokuun lopulla vuoden mittaisen tulokassopimuksen NHL-seura Montréal Canadiensin kanssa.

#### AHL:n kautta Jokereihin ja vuosi KHL:ssä

Lahti pelasi koko kauden 2007–2008 Canadiensin farmijoukkue Hamilton Bulldogsissa, AHL:ssa. Hän pelasi kuitenkin varsin heikon kauden siellä, eikä päässyt debytoimaan NHL:ssä. Lahti on myöhemmin maininnut pelanneensa kauden jalka kipeänä. Hän palasi Jokereihin kaksivuotisella sopimuksella kaudeksi 2008–2009. Lahden kausi jäi 41 runkosarjaottelun mittaiseksi lokakuussa 2008 tulleen nilkkavamman takia ja se toi hänelle 17 tehopistettä. Kaudella 2009–2010 Lahden pistetili kasvoi 25:een ja hän oli 15 osumallan Jokereiden kolmanneksi paras maalintekijä Jukka Hentusen ja Esa Pirneksen jälkeen. Toukokuussa 2010 Lahti teki vuoden mittaisen jatkosopimuksen joukkueen kanssa.

Kausi 2010–2011 oli Teemu Pulkkisen ja Antti Kerälän rinnalla pelanneelle Lahdelle henkilökohtainen menestys, sillä hän voitti 37 osumallaan koko SM-liigan runkosarjan maalipörssin ja palkittiin kauden päätteeksi Aarno Honkavaara -palkinnolla sekä valittiin myös tähdistökentälliseen. Pistepörssissä Lahti sijoittui 59 tehopisteellään kolmanneksi Lukon Perttu Lindgrenin ja HIFK:n Ville Peltosen jälkeen. Kevään 2011 pudotuspeleissä hän oli tehoilla 5+2=7 Jokereiden paras pistemies ja maalintekijä. Lahti valittiin myös tammikuun 2011 parhaaksi pelaajaksi. Hän teki kaksivuotisen jatkosopimuksen Jokereiden kanssa joulukuussa 2010. Maaliskuussa 2011 Ilta-Sanomien urheilutoimittaja Petteri Linnavalli arvioi Janne Lahden SM-liigan runkosarjan toiseksi parhaaksi pelaajaksi HIFK:n Ville Peltosen jälkeen.

Lahden runkosarja jäi kaudella 2011–2012 vain 43 ottelun mittaiseksi loukkaantumisten takia ja hänen otteensa olivat edelliskauteen nähden ailahtelevampia, mutta Lahti oli kuitenkin 18 osumallaan Jokereiden paras maalintekijä. Hän myös jakoi joukkueen sisäisen maalipörssin voiton neljällä osumallaan kevään 2012 pudotuspeleissä Nichlas Hardtin ja Ilari Filppulan kanssa. Lahti voitti kauden päätteeksi SM-pronssia. Hän kuitenkin jätti Jokerit kauden jälkeen ja teki kaudeksi 2012–2013 vuoden mittaisen sopimuksen KHL-joukkue Barys Astanan kanssa. Lahden sopimuksesta nousi kuitenkin kiista, sillä hän allekirjoitti sopimuksen joukkueen jo väistyneen seurajohdon kanssa, eikä Barysin uusi seurajohto tunnustanut Lahden sopimusta. Erilaisten sopimusepäselvyyksien jälkeen hän teki uuden sopimuksen toisen KHL-joukkueen, Ak Bars Kazanin kanssa elokuussa 2012. Marraskuussa Lahden KHL-seura vaihtui Kazanista Amur Habarovskiin.

#### Paluu Suomeen

Kaudeksi 2013–2014 Lahti palasi vuoden mittaisella sopimuksella Jokereihin. Hän kuului kuitenkin odotuksiinsa nähden joukkueen suurimpiin pettymyksiin, mikä näkyi heikentyneessä itseluottamuksessa ja maalipaikkojen tuhlailussa. Lahti oli kuitenkin 13 osumallaan Jokereiden toiseksi paras maalintekijä Nichlas Hardtin jälkeen.

Kaudeksi 2014–2015 Lahti siirtyi kaksivuotisella sopimuksella Rauman Lukkoon. Hänen kauteensa mahtui myös noin kahden kuukauden mittainen loukkaantuminen, joka alkoi lokakuussa 2014. Lahti kärsi alaraajavammasta myös kaudella 2015–2016, jolloin hän joutui noin kahden kuukauden ajaksi sivuun syyskuun 2015 lopulla. Lahti oli koko Mestarien liigan paras syöttäjä ja hän jakoi Lukon sisäisen pistepörssin voiton Toni Koiviston kanssa tehoilla 3+10=13.

#### Paluu HPK:hon ja uran päättyminen

Lahti palasi kaudeksi 2016–2017 vuoden mittaisella sopimuksella HPK:hon. Hän jakoi tehoilla 11+16=27 joukkueen sisäisen maalipörssin kolmannen sijan Teemu Turusen ja Juho Keräsen kanssa sekä sijoittui sisäisessä pistepörssissä neljänneksi. Helmikuussa 2017 Lahti teki HPK:n kanssa kaksivuotisen jatkosopimuksen. Kaudeksi 2017–2018 hänet nimettiin HPK:n varakapteeniksi. Lahti edusti joukkuetta kauden aikana myös Spengler Cupissa.

Kaudella 2018–2019 Lahti ehti pelata 19 ottelua, kunnes hän loukkasi nilkkansa joulukuussa 2018. Lahti yritti kuntouttaa jalkaansa, mutta lopulta hänen uransa todettiin päättyneeksi huhtikuussa 2019. Koska Lahti ei saanut kauden aikana täyteen 20 runkosarjaottelua, eikä ollut kertaakaan HPK:n kokoonpanossa pudotuspeleissä, hän ei virallisesti kuulunut kauden päätteeksi Suomen-mestaruuden voittaneeseen joukkueeseen. Lahti kuitenkin osallistui HPK:n mestaruusjuhliin, jonne seuran toimitusjohtaja Antti Toivanen lainasi hänelle oman kultamitalinsa.

### Maajoukkueura

Lahti edusti Suomea MM-kilpailuissa vuonna 2011. Hän pelasi turnauksessa viisi ensimmäistä ottelua, kunnes Lahti teki nelosketjussa tilaa Jani Lajuselle, sillä hän ei sopeutunut rooliinsa. Lahti voitti kuitenkin maailmanmestaruuden. Hän teki A-maajoukkuedebyyttinsä Euro Hockey Tour -tasolla Karjala-turnauksessa 9. marraskuuta 2006 Venäjää vastaan. Lahti nimettiin Suomen joukkueeseen loukkaantuneen Timo Pärssisen tilalle. Yhteensä hän pelasi 21 A-maaottelua tehopistein 3+6=9.

### Pelaajauran jälkeen

Lahti työskentelee nykyään (kesä 2020) hämeenlinnalaisella Unique Art -studiolla tatuoijana.

Muuta
-----

Lahden pikkuveljet Joona ja Teemu ovat pelanneet myös jääkiekkoa. Veljesten serkku Ismo Nikkinen on pelannut hyökkääjänä Mestis-tasolla.

Lahti on ottanut kitaratunteja muusikko Rane Raitsikalta. Hän on sittemmin esiintynyt myös Raitsikan rap-yhtye Atomirotan keikoilla ja soittaa myös yhdessä kappaleessa yhtyeen vuonna 2014 julkaistulla *I*-albumilla.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2001–2002 | HPK | SM-liiga | 36 | 1 | 0 | 1 | 2 | 4 | 0 | 0 | 0 | 0 |
| 2002–2003 | HPK | SM-liiga | 17 | 1 | 0 | 1 | 2 | 1 | 0 | 0 | 0 | 0 |
| 2003–2004 | HPK | SM-liiga | 43 | 14 | 6 | 20 | 26 | 8 | 1 | 0 | 1 | 0 |
| 2004–2005 | Haukat | Mestis | 4 | 2 | 2 | 4 | 2 | – | – | – | – | – |
|  | HPK | SM-liiga | 52 | 6 | 9 | 15 | 22 | 8 | 2 | 2 | 4 | 4 |
| 2005–2006 | HPK | SM-liiga | 51 | 9 | 13 | 22 | 30 | 13 | 5 | 4 | 9 | 6 | Kanada-malja |
| 2006–2007 | HPK | SM-liiga | 56 | 20 | 14 | 34 | 87 | 9 | 8 | 1 | 9 | 4 |
| 2007–2008 | Hamilton Bulldogs | AHL | 65 | 9 | 9 | 18 | 47 | – | – | – | – | – |
| 2008–2009 | Jokerit | SM-liiga | 41 | 9 | 8 | 17 | 10 | 5 | 1 | 3 | 4 | 2 |
| 2009–2010 | Jokerit | SM-liiga | 46 | 15 | 10 | 25 | 28 | 3 | 0 | 1 | 1 | 0 |
| 2010–2011 | Jokerit | SM-liiga | 59 | 37 | 22 | 59 | 30 | 7 | 5 | 2 | 7 | 2 | Ykköstähdistö |  |  |  |  |  | MM | 5 | 0 | 0 | 0 | 0 |
| 2011–2012 | Jokerit | SM-liiga | 43 | 18 | 12 | 30 | 32 | 10 | 4 | 1 | 5 | 4 |
| 2012–2013 | Ak Bars Kazan | KHL | 12 | 1 | 2 | 3 | 4 | – | – | – | – | – |
|  | Amur Habarovsk | KHL | 19 | 2 | 5 | 7 | 10 | – | – | – | – | – |
| 2013–2014 | Jokerit | SM-liiga | 49 | 13 | 10 | 23 | 12 | 2 | 0 | 0 | 0 | 0 |
| 2014–2015 | Lukko | SM-liiga | 43 | 8 | 11 | 19 | 14 | 14 | 5 | 4 | 9 | 4 |
| 2015–2016 | Lukko | SM-liiga | 39 | 8 | 9 | 17 | 6 | 2 | 0 | 1 | 1 | 0 |
| 2016–2017 | HPK | SM-liiga | 49 | 11 | 16 | 27 | 12 | 7 | 1 | 3 | 4 | 2 |
| 2017–2018 | HPK | SM-liiga | 51 | 6 | 9 | 15 | 18 | – | – | – | – | – |
| 2018–2019 | HPK | SM-liiga | 19 | 3 | 0 | 3 | 14 | – | – | – | – | – |
| 1 kausi | yhteensä | KHL | 31 | 3 | 7 | 10 | 14 | – | – | – | – | – |
| 16 kautta | yhteensä | SM-liiga | 689 | 179 | 149 | 328 | 345 | 93 | 27 | 20 | 47 | 26 |
| 1 kausi | yhteensä | AHL | 65 | 9 | 9 | 18 | 47 | – | – | – | – | – |

Lähteet
-------

* Janne Lahti The Internet Hockey Databasessa (englanniksi)
* Janne Lahti Eurohockey-sivustolla (englanniksi)
* Janne Lahti *Elite Prospects*. Everysport Media Group AB.  (englanniksi)

### Viitteet

1. ↑  Janne Lahti hyvillä fiiliksillä Kärppien kaatoon *suomikiekko.com*.  8.3.2012. Nordic Sport Media. Viitattu 1.5.2012.
2. ↑  Lukioaikainen haave toteutui uran jälkeen – SM-liigan maalikuninkaasta tuli tatuointiartisti: "Tällaisiin hommiin tuppaan hakeutumaan". Iltalehti 3.6.2020.
3. 1 2 3 4 5 6 7 8 9  Janne Lahti *Elite Prospects*. Everysport Media Group AB.  (englanniksi)
4. ↑  HPK sopimukseen kolmen try-outin kanssa *Jatkoaika.com*.  28.8.2001. Jatkoaika r.y. Viitattu 12.10.2011.
5. ↑  Tilastot – Liiga *liiga.fi*.  8.1.2002. Jääkiekon SM-liiga Oy. Viitattu 12.10.2011.
6. ↑  Elite Prospects - HPK U20 *eliteprospects.com*. Everysport Media Group. Viitattu 16.5.2019. (englanniksi)
7. ↑  Elite Prospects - Jr. A SM-liiga Stats 2001-2002 *eliteprospects.com*. Everysport Media Group. Viitattu 16.5.2019. (englanniksi)
8. ↑  Elite Prospects - Jr. A SM-liiga Stats 2002-2003 *eliteprospects.com*. Everysport Media Group. Viitattu 16.5.2019. (englanniksi)
9. ↑  Vihreäsaari, Riku: Palaavatko Kerhon Suunnistajat kartalle? *Jatkoaika.com*.  27.8.2003. Jatkoaika r.y. Viitattu 12.10.2011.
10. ↑  Janne Lahti huilaa kuukauden verran *Jatkoaika.com*.  2.10.2003. Jatkoaika r.y. Viitattu 12.10.2011.
11. ↑  Elite Prospects - HPK *eliteprospects.com*. Everysport Media Group. Viitattu 16.5.2019. (englanniksi)
12. ↑  HPK kiinnitti kahdeksan pelaajaa *Jatkoaika.com*.  7.4.2004. Jatkoaika r.y. Viitattu 12.10.2011.
13. ↑  Lisää HPK-pelaajia Haukkoihin *Jatkoaika.com*.  18.10.2004. Jatkoaika r.y. Viitattu 17.4.2007.
14. ↑  Elite Prospects - HPK *eliteprospects.com*. Everysport Media Group. Viitattu 16.5.2019. (englanniksi)
15. ↑  HPK:n ensi kauden joukkue lähes valmis *Jatkoaika.com*.  23.4.2006. Jatkoaika r.y. Viitattu 12.10.2011.
16. ↑  Elite Prospects - HPK *eliteprospects.com*. Everysport Media Group. Viitattu 16.5.2019. (englanniksi)
17. ↑  Elite Prospects - Liiga Stats 2006-2007 *eliteprospects.com*. Everysport Media Group. Viitattu 16.5.2019. (englanniksi)
18. ↑  Jokerit julkisti joukkueensa: Leino, Lahti ja Jokela uusia nimiä *Jatkoaika.com*.  17.4.2006. Jatkoaika r.y. Viitattu 17.4.2007.
19. ↑  Canadiens acquire forward Ryan Russell, sign free agent Janne Lahti *nhl.com/canadiens*.  31.5.2007. MONTREAL:  Montreal Canadiens. Viitattu 16.5.2019. (englanniksi)
20. ↑  Janne Lahden Montreal-sopimus varmistui *Jatkoaika.com*.  1.6.2007. Jatkoaika r.y. Viitattu 12.10.2011.
21. ↑  Suomalaishyökkääjä Janne Lahti sai selittää NHL-floppiaan *suomikiekko.com*.  18.7.2012. Nordic Sport Media. Viitattu 9.8.2012.
22. ↑  Jokereihin runsaasti paluumuuttajia *Jatkoaika.com*.  21.4.2008. Jatkoaika r.y. Viitattu 12.10.2011.
23. ↑  Jokereiden Lahti nilkkaleikkaukseen *Jatkoaika.com*.  9.10.2008. Jatkoaika r.y. Viitattu 12.10.2011.
24. ↑  Elite Prospects - Jokerit *eliteprospects.com*. Everysport Media Group. Viitattu 16.5.2019. (englanniksi)
25. ↑  Jokerit julkaisi ensi kauden joukkueensa *Jatkoaika.com*.  4.5.2010. Jatkoaika r.y. Viitattu 12.10.2011.
26. ↑  SM-liiga jakoi runkosarjapalkinnot *Jatkoaika.com*.  11.3.2011. Jatkoaika r.y. Viitattu 12.10.2011.
27. ↑  Elite Prospects - Liiga Stats 2010-2011 *eliteprospects.com*. Everysport Media Group. Viitattu 16.5.2019. (englanniksi)
28. ↑  Elite Prospects - Jokerit *eliteprospects.com*. Everysport Media Group. Viitattu 16.5.2019. (englanniksi)
29. ↑  Janne Lahdesta kuukauden pelaaja *Jatkoaika.com*.  4.2.2011. Jatkoaika r.y. Viitattu 12.10.2011.
30. ↑  Janne Lahti jatkaa Jokereissa *Jatkoaika.com*.  1.12.2010. Jatkoaika r.y. Viitattu 12.10.2011.
31. ↑  Linnavalli, Petteri: Runkosarjan varjovalinnat.  *IS Urheilu*, 2011, nro 11.3. s. 6.
32. ↑  Huisman, Eetu: Maalitykistä rivimieheksi *Jatkoaika.com*.  4.4.2012. Jatkoaika r.y. Viitattu 1.5.2012.
33. ↑  Elite Prospects - Jokerit *eliteprospects.com*. Everysport Media Group. Viitattu 16.5.2019. (englanniksi)
34. ↑  Elite Prospects - Jokerit *eliteprospects.com*. Everysport Media Group. Viitattu 16.5.2019. (englanniksi)
35. ↑  Janne Lahti ja Teemu Lassila Barys Astanan riveihin *Jatkoaika.com*.  1.5.2012. Jatkoaika r.y. Viitattu 1.5.2012.
36. ↑  Jokeri-tähden sopimuskiista paisuu – KHL-seura kiistää kaiken *suomikiekko.com*.  18.7.2012. Nordic Sport Media. Viitattu 8.8.2012.
37. ↑  Lahti Ak Bars Kazanin riveihin – Kapanen jatkaa seurassa *Jatkoaika.com*.  8.8.2012. Jatkoaika r.y. Viitattu 8.8.2012.
38. ↑  Janne Lahti Kiinan rajalle  22.11.2012. Plaza. Viitattu 6.8.2013. [vanhentunut linkki]
39. ↑  Karalahti sittenkin Jokereihin – myös Janne Lahti palaa *Jatkoaika.com*.  6.8.2013. Jatkoaika r.y. Viitattu 6.8.2013.
40. ↑  Suvinen, Teemu: Jokereiden pelaaja-arvostelut 2013-2014 *Jatkoaika.com*.  30.3.2014. Jatkoaika r.y. Viitattu 7.4.2014.
41. ↑  Elite Prospects - Jokerit *eliteprospects.com*. Everysport Media Group. Viitattu 16.5.2019. (englanniksi)
42. ↑  Janne Lahti Lukon uusin kaappaus *Jatkoaika.com*.  23.4.2014. Jatkoaika r.y. Viitattu 23.4.2014.
43. ↑  Lukolle loukkaantumishuolia: Lahti pitkälle sairauslomalle *Jatkoaika.com*.  13.10.2014. Jatkoaika r.y. Viitattu 20.4.2015.
44. ↑  Janne Lahti pitkälle sairauslomalle *Jatkoaika.com*.  26.9.2015. Jatkoaika r.y. Viitattu 27.3.2016.
45. ↑  Elite Prospects - Champions HL Stats 2015-2016 *eliteprospects.com*. Everysport Media Group. Viitattu 16.5.2019. (englanniksi)
46. ↑  HPK:n ensi kauden runko julki – Jukureiden tehomiehet Hämeenlinnaan *Jatkoaika.com*.  29.4.2016. Jatkoaika r.y. Viitattu 2.5.2016.
47. ↑  Elite Prospects - HPK *eliteprospects.com*. Everysport Media Group. Viitattu 16.5.2019. (englanniksi)
48. ↑  Tähtivahvistus Porseland jatkaa Kerhossa − yhteensä kolme uutta jatkosopimusta *Jatkoaika.com*.  2.2.2017. Jatkoaika r.y. Viitattu 2.2.2017.
49. ↑  HPK:n kapteeni Liigakaudella 2017–2018 on Otto Paajanen! *hpk.fi*.  14.8.2017. HPK Liiga Oy. Viitattu 31.8.2017.
50. ↑  Suvinen, Teemu: Karu tilanne: Kultaleijona joutui lopettamaan uransa – kertoi HPK:n juhlissa vaikeista ajoistaan: "Heitin luistimet mökin seinään" *is.fi*.  29.4.2019. Hämeenlinna:  Sanoma Media Finland Oy. Viitattu 16.5.2019.
51. ↑  Hurmerinta, Eero: Janne Lahti lopettaa uransa − nilkkavamma estää pelaamisen *Jatkoaika.com*.  11.4.2019. Jatkoaika r.y. Viitattu 16.5.2019.
52. ↑  Kuisma, Lassi: Karu tilanne: Jääkö kultaleijona Janne Lahti ilman mitalia SM-liigassa? Tililtä puuttuu yksi ainoa peli *iltalehti.fi*.  29.4.2019. Alma Media Suomi Oy. Viitattu 16.5.2019.
53. ↑  Meriläinen, Lauri: Uransa lopettamaan joutunut Janne Lahti HPK:n mestaruudesta: "Se oli oikeasti nyt tai ei koskaan, toista mahdollisuutta ei enää tule" *Jatkoaika.com*.  5.5.2019. Jatkoaika r.y. Viitattu 16.5.2019.
54. ↑  Mäkinen, Mikko: Jani Lajunen: "Yksi urani kovimmista otteluista" *Jatkoaika.com*.  9.5.2011. Jatkoaika r.y. Viitattu 12.10.2011.
55. ↑  Janne Lahti maajoukkueeseen *Jatkoaika.com*.  7.11.2006. Jatkoaika r.y. Viitattu 17.4.2007.
56. ↑  Kultaleijona on nyt tatuoija – näin syntyy taideteos toimittajan ihoon: "Voi vähän tehdä kipeää" *www.iltalehti.fi*. Viitattu 3.6.2020.
57. ↑  Joona Lahti *Elite Prospects*. Everysport Media Group AB.  (englanniksi)
58. ↑  Teemu Lahti *Elite Prospects*. Everysport Media Group AB.  (englanniksi)
59. ↑  Ismo Nikkinen *Elite Prospects*. Everysport Media Group AB.  (englanniksi)
60. ↑  Hietikko, Jussi: Atomirotta iskee rytmin ytimeen *Raumalainen.fi*.  8.11.2014. Rauma:  Marva Media Oy. Viitattu 20.4.2015.


|  |  |  |
| --- | --- | --- |
| Edeltäjä:**Jukka Hentunen** | **Aarne Honkavaara -palkinnon voittaja**2011 | Seuraaja:**Tomáš Záborský** |

Suomen joukkue – Jääkiekon MM-kilpailut 2011
4 Väänänen |
5 Kukkonen (**A**) |
6 Jaakola |
9 Koivu (**C**) |
15 Ruutu (**A**) |
18 Lepistö |
19 Välivaara |
20 Pesonen |
21 Niskala |
24 Lajunen |
26 Immonen |
28 Salmela |
29 Nokelainen |
30 Hovinen |
31 Vehanen |
35 Lassila |
37 Pyörälä |
39 Kapanen |
40 Pihlström |
41 Puistola |
47 Lahti |
50 Aaltonen |
58 Joensuu |
64 Granlund |
71 Komarov |
Valmentaja Jukka Jalonen